Det kørte lige så godt, og så skal det ødelægges. Sådan er følelsen hos en dybt frustreret medarbejdergruppe på Regionshospital Nordjylland i Hjørring efter ledelsens beslutningen om at ændre på et akutafsnit. Nærmere betegnet Akutsengeafstnit 404 , som behandler og plejer akutte patienter. Ifølge de utilfredse medarbejdere er der tale om en lukning af afsnittet, mens ledelsen fastholder, at det ikke er tilfældet, men at en omstrukturering er "sat til debat". Et møde mellem parterne torsdag førte ikke til noget ifølge tillidsrepræsentant Maria Gade Madsen: - Vi sidder kun med flere spørgsmål end svar efter mødet i går, siger hun og fortsætter: - Man vælger at splitte en meget velfungerende afdeling ad, som har kæmpet for at komme op at stå igen ovenpå Covid-19-forløb. Vi har endelig en fuldtallig personalegruppe og p.t. ikke nogle ledige stillinger. Her er medarbejdernes åbne brev til ledelsen, som er delt med pressen: Ikke en lukning Men taler man med hospitalsdirektør for Regionshospital Nordjylland, Henrik Larsen, ser billedet anderledes ud: - Der skal ikke lukkes noget noget som helst, og det bliver der heller ikke, siger han. Hospitalsdirektøren forklarer, at der er tale om en ændring i den ledelsesmæssige struktur, som træder i kraft til nytår. Den del får ikke betydning for de nordjyske patienter. Men på længere sigt skal man ændre på, hvordan hospitalet tager imod patienter. Her har ledelsen foreslået, at akut sengeafdeling 404 bliver en del af hospitalets medicinske afdeling i stedet for akutafdelingen. Det skal ske, for at undgå at patienten skal flytte rundt mellem flere afdelinger gennem et forløb, lyder det. - Vi vil groft sagt gerne have endnu flere patientforløb, der kun har én overgang, forklarer Henrik Larsen og understreger, at forslaget om at flytte akutafsnittet er sat til debat, og at intet endnu er besluttet: - Vi vil gerne have lov til at se alle indkomne kommentarer, før vi kommer i arbejdstøjet. "Uforståeligt" Tilbage sidder en uforstående og og efter egen mening velfungerende gruppe medarbejdere. De ønsker nemlig ikke, at der skal ændres på afsnittet og er usikre på fremtiden. - Vi kan ikke rigtig få noget at vide. At de vælger at gøre det her nu, er uforståeligt, siger tillidsrepræsentant Maria Gade Madsen. Henrik Larsen er lydhør for medarbejdernes frustration over situationen: - Jeg kan godt forstå, at man stiller spørgsmål til det, hvis man arbejder i en afdeling, hvor det går godt. Men det er ledelsens opgave at kigge på tværs af hospitalet, siger han og understreger: - Det betyder ikke, at vi skal revolutionere hospitalet fra den ene dag til den anden. Det har vi nok ikke været gode nok til at forklare. Medarbejderne på hospitalet har indtil næste uge til at komme med kommentarer til ledelsens forslag. Hvornår beslutningen tages, er ikke meldt ud.

Referat:
Ledelsen på Regionshospital Nordjylland forstår utilfredsheden, men fastholder, at der skal tænkes langsigtet.